René Jensen forsøgte i dag at få udleveret den cykel, som han købte hos Lauritz.com forleden. Da han ankom til auktionshusets nordjyske showroom i Aalborg, blev han imidlertid mødt af en sikkerhedsvagt, der oplyste at ingen kom indenfor i dag. René Jensen skulle som alle de andre fremmødte kunder kontakte kurator for at angive deres krav, lød beskeden. Manglede 33.000 kroner - Jeg havde nok lidt regnet med, at det var den vej det gik, da jeg hørte om konkursen her til morgen, forklarer René Jensen, da han er blevet bortvist. Han har givet 550 kroner for cyklen, og selvom det er ærgerlige penge at miste, går han fra auktionshuset med et smil. Han er nemlig en af de sidste, der faktisk har fået penge udbetalt fra Lauritz.com. I slutningen af Maj, kunne TV2 Nord fortælle, hvordan han kæmpede for at få 33.000 kroner udbetalt for varer, som auktionshuset havde solgt . Efter TV2 Nords dækning dukkede pengene så op få dage senere. Derfor mente René Jensen nok, at han kunne risikere 550 kroner til en cykel. Også selvom det var hos præcis samme auktionshus. - Ja, det var jo nok lidt dumdristigt, men beløbet var jo til at overse, smiler han inden han sætter sig i bilen, for at returnere til hjemmet i Svenstrup. Penge og cykel forventer han ikke at se nogensinde, men det dvæler han ikke ved. - Der er andre, som har mange flere penge til gode. Hvis de kan få glæde af mine 550 kroner, så går det nok. "Næppe penge til os" René Jensen er langt fra den eneste, der har penge til gode. Af de 50 millioner, som Lauritz.com skylder, stammer de otte millioner fra auktionshusets nordjyske afdeling i Aalborg. Her har mange kunder ventet forgæves på deres tilgodehavender. Blandt andet erhvervsfotograf Johny Kristensen, der for mere end ét år siden solgte to østeuropæiske malerier gennem Lauritz.com. Til trods for adskillige rykkere, har han aldrig fået sine penge, og nu regner han med, at alle pengene er gået tabt: - Den her konkurs er så stor, at det vil koste enormt mange penge at rydde op i boet. De penge skal betales først. Herefter skal de store kreditorer have deres, og så er der næppe penge til os andre almindelige kunder, slutter han.

Referat:
René får aldrig sin cykel, men nu er han ligeglad.